text: 50 nye medarbejdere til Vattenfall i Esbjerg  
  27 februar 2015 kl. 07.42
  Vattenfall Vindkraft, der nu skal bygge vindmøllerne i Horns Rev 3, ansætter 50 nye medarbejdere i Esbjerg
  Vattenfall har vundet koncessionen til at bygge og drive havvindmølleparken Horns Rev 3 ud for Blåvands Huk. Her skal vindmøller forsyne 450.000 husstande med strøm fra 2017.
  Aftalen får stor betydning for offshore-byen Esbjerg. Alene Vattenfall vil ansætte 50 nye medarbejdere i byen, fortæller Alberto Mendez Rebollo, der er Business Area Head for Vattenfalls nordiske vindaktiviteter:
  - Vores kontrolcenter i Esbjerg overvåger i dag over 1000 vindmøller til lands og til vands, og Horns Rev 3 kommer til at betyde positive synergier i drift og service af offshore parkerne i Nordsøen. Kontrolcentrets rolle og Esbjergs betydning som forsyningskæde til offshoreaktiviteterne vil blive styrket yderligere med Horns Rev 3. Opgaven vil betyde permanent arbejde for 50 medarbejdere i Vattenfall Vindkraft.
  Vattenfall har også store planer om at opføre vindmøller på land. For eksempel 20 vindmøller ved Tønder.
  